Document ID: 32004D0597

NÕUKOGU OTSUS,
19. juuli 2004,
millega kiidetakse heaks Euroopa Ühenduse ühinemine rahvusvahelise taimekaitsekonventsiooniga, nagu see on üle vaadatud ja heaks kiidetud 1997. aasta novembri FAO konverentsi 29. istungi resolutsiooniga 12/97
(2004/597/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõike 2 esimese lõigu esimese lausega ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
FAO konverents võttis 1951. aastal vastu rahvusvahelise taimekaitsekonventsiooni (edaspidi “IPPC konventsioon”) ja see jõustus järgmisel aastal. FAO konverents muutis seda 1979. aastal ja muudatused jõustusid 1991. aastal.
(2)
1997. aastal toimus IPPC konventsiooni järgmine ülevaatamine, et viia see vastavusse Uruguay vooru lõppaktis toodud sanitaar- ja fütosanitaarmeetmete rakendamise lepinguga, tagada kooskõla uue rahvusvaheliste standardite koostamise süsteemiga IPPC raames ja võimaldada FAO liikmesorganisatsioonidel konventsiooniosalisteks saada. Ülevaadatud tekst kiideti heaks 1997. aasta novembris FAO konverentsi resolutsiooniga 12/97.
(3)
Ülevaadatud teksti muudatused jõustuvad kolmekümnendal päeval pärast muudatuste vastuvõtmist kahe kolmandiku konventsiooniosaliste poolt. Nimetatud kuupäevast alates on Euroopa Ühendusel õigus saada IPPC konventsiooniosaliseks. Käesolevaks hetkeks on ülevaadatud teksti heaks kiitnud 43 riiki, kellest neli on liikmesriigid.
(4)
IPPC konventsiooni üheks peamiseks eesmärgiks on tagada “ühine ja tõhus tegevus, et takistada taimede ja taimsete saaduste kahjustajate levikut ja sissetoomist ning näha ette asjakohased meetmed nende tõrjeks”.
(5)
Ühenduse pädevus sõlmida rahvusvahelisi lepinguid või kokkuleppeid või ühineda rahvusvaheliste lepingute või kokkulepetega ei tulene üksnes asutamislepingus selgesõnaliselt omistatud pädevusest, vaid võib samuti tuleneda asutamislepingu teistest sätetest ning nende sätete alusel ühenduse institutsioonide poolt vastu võetud aktidest.
(6)
IPPC konventsiooni reguleeritavad küsimused jäävad ka ühenduse kõnealuse valdkonna olemasolevate eeskirjade kohaldamisalasse.
(7)
Sellest tulenevalt on IPPC reguleeritavad küsimused nii ühenduse kui ka liikmesriikide pädevuses.
(8)
Ühendus peaks IPPC konventsiooniga ühinema tema pädevusse kuuluvate küsimuste osas.
(9)
Nõukogu eesistujale tuleks anda volitus ühenduse ühinemiskirja hoiule andmiseks,
ON VASTU VÕTNUD JÄRGMISE OTSUSE:
Artikkel 1
1. Euroopa Ühendus esitab taotluse ühinemiseks rahvusvahelise taimekaitsekonventsiooniga tema pädevusse kuuluvate küsimuste osas.
2. IPPC konventsiooni ülevaadatud tekst, mis on heaks kiidetud 1997. aasta novembri Toitlus- ja Põllumajandusorganisatsiooni konverentsi kahekümne üheksanda istungi resolutsiooniga 12/97, on esitatud I lisas.
Artikkel 2
1. Nõukogu eesistuja volitatakse käesolevaga andma ühinemiskirja ÜRO Toitlus- ja Põllumajandusorganisatsiooni peadirektorile (edaspidi “FAO”) hoiule.
2. II lisas sätestatud deklaratsioon tehakse ühinemiskirjas.
Brüssel, 19. juuli 2004

Labels: 20
13
5
6